
	Παρουσίαση του μυθιστορήματος

της Αντιγόνης Μοδέστου
Απαράμιλλη Δύναμη
στο Σπίτι της Κύπρου

Το Σπίτι της Κύπρου, η Εθνική Εταιρεία Ελλήνων Λογοτεχνών Κύπρου με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού,  παρουσίασαν την Πέμπτη 8 Ιουνίου 2017, στο Σπίτι της Κύπρου, το  νέο  μυθιστόρημα της Αντιγόνης Μοδέστου, Απαράμιλλη Δύναμη, που κυκλοφορεί από τις Εκδόσεις Εξάντας.
Τη συγγραφέα τους ομιλητές και τους παρευρισκομένους καλωσόρισε η Μορφωτικός Σύμβουλος κ. Παναγίδου και έκανε μια σύντομη αναφορά στην πορεία και το έργο της Αντιγόνης Μοδέστου.

Χαιρετισμό στην εκδήλωση απηύθυνε ο Δρ Κλείτος Ιωαννίδης, συγγραφέας, ερευνητής, Πρόεδρος της Εθνικής Εταιρείας Ελλήνων Λογοτεχνών Κύπρου και Πρόεδρος της Φιλοσοφικής Εταιρείας Κύπρου. Ο κ. Ιωαννίδης επεσήμανε ότι «η Αντιγόνη Μοδέστου μπορεί να χειρίζεται τον ελληνικό λόγο με μεγάλη. Οι ήρωες της είναι πρόσωπα δύσκολα, δύστροπα και πολύτροπα. Κατόρθωσε με τη γραφή της να καλλιεργήσει στην ψυχή του αναγνώστη την αγωνία να φτάσει μέχρι τέλους».
Για το βιβλίο μίλησε  η φιλόλογος, βιβλιοκριτικός κ. Νέλλα Συναδινού η οποία σημείωσε ότι «σταδιακά διαφαίνεται η πρόθεση της δημιουργού να υμνήσει την απαράμιλλη δύναμη του ανθρώπου με κινητήριο μοχλό την αγάπη και να προβάλλει τη διαβρωτική επήρεια του κακού, που αποσαθρώνει και ρημάζει τις ανθρώπινες ζωές, όμως δεν είναι ανίκητο. Ενώ στη συνέχεια είπε ότι «Η “απαράμιλλη δύναμη” είναι ένα μυθιστόρημα, που ψυχαγωγεί και τέρπει, ενώ παράλληλα διατηρεί αμείωτο τον προβληματισμό για την προγονική πάλη ανάμεσα στο καλό και το κακό».
Στη συνέχεια η Λειτουργός του Σπιτιού της Κύπρου κ. Σοφία Γαρπόζη διάβασε την ομιλία της Επίτιμης Πρόεδρου της Εθνικής Εταιρείας Ελλήνων Λογοτεχνών Κύπρου, κ. Ανδρεανής Ηλιοφώτου. Η κ. Ηλιοφώτου επεσήμανε στην ομιλία της ότι «η συγγραφέας κατέχει την ύψιστη δεξιότητα στη διαχείριση της αφηγηματικής πλοκής, την ανάγλυφη απόδοση των χαρακτήρων, τη φυσική διέγερση της περιέργειας και του ενδιαφέροντος του αναγνώστη για τη μελλοντική έκβαση των πραγμάτων, αλλά και μια υγιή στάση ζωής που θεμελιώνεται στο αγαθό, με την έννοια της αγάπης στον άνθρωπο και την ανιδιοτελή προσφορά». 
Η εκδήλωση ολοκληρώθηκε με την αντιφώνηση της Αντιγόνης Μοδέστου η οποία ευχαρίστησε θερμά όλους όσοι συνετέλεσαν στην παρουσίαση αλλά και στην έκδοση του βιβλίου.

Αποσπάσματα από το βιβλίο διάβασε ο ηθοποιός Χάρης Βεραμόν. 

